text: [{"text_idx": "#000004", "text": "Pendekatan kita sebagai ibu bapa baik mendidik atau membimbing anak-anak takkan sama dengan zaman kita dahulu. Ada caranya, bukan membabi buta. Emosi anak-anak ini senipis kulit bawang, jangan dicalar kerana boleh meninggalkan kesan mendalam."}, {"text_idx": "#000005", "text": "Elakkan berkasar kerana bukan sahaja mencalarkan emosi malah boleh menyebabkan hubungan kita renggang."}, {"text_idx": "#000006", "text": "Antara sebab anak menjauh ialah sikap kita yang suka marah anak dengan emosi. Kata-kata dan perbuatan kita akan penuh dengan emosi. Ini yang dikongsikan oleh saudara Firdaus Mokhtar di dalam facebooknya."}, {"text_idx": "#000007", "text": "Semoga kita mendapat manfaat daripadanya."}, {"text_idx": "#000008", "text": "Antara sebab anak menjauh ialah sikap kita yang suka marah anak dengan emosi."}, {"text_idx": "#000010", "text": "Ini akan mendorong kita untuk menghukum juga dengan emosi."}, {"text_idx": "#000011", "text": "Sesuatu yang dipenuhi dengan emosi akan menghiris hati anak-anak. Ibarat pisau yang cukup tajam, dengan hirisan nipis sudah meninggalkan luka yang amat pedih."}, {"text_idx": "#000012", "text": "Bukan untuk anak-anak sahaja, kita sendiri kalau kena marah dengan kata-kata penuh emosi, turut sama akan menjauh hati."}, {"text_idx": "#000013", "text": "Keadaan yang sepatutnya menjadi hukuman yang ada didikan ke anak-anak, jadi sebaliknya. Paling ditakuti keterlaluan emosi marah boleh membawa kepada anak itu dipukul teruk. Ini yang jadi kes dera anak."}, {"text_idx": "#000014", "text": "Ingat kawan-kawan, anak-anak adalah amanah buat kita. Tidak semua yang dah berkahwin macam kita dapat rezeki ada zuriat. Kadang berbelas tahun kahwin, tak ada rezeki lagi."}, {"text_idx": "#000015", "text": "Jadi hargai anak-anak dengan mendidik mereka, diberi kelembutan dan kasih sayang."}, {"text_idx": "#000016", "text": "Satu lagi yang perlu diingat, kita juga manusia. Sangat tidak sempurna. Lagi lah anak-anak yang kecil. Mereka cuma belajar dengan cara melihat dan mendengar."}, {"text_idx": "#000017", "text": "Entah-entah yang kita marahkan sangat dekat anak itulah teguran Tuhan buat kita. Tuhan nak bagitahu itulah kamu! Tengok dekat anak tu!"}, {"text_idx": "#000018", "text": "Jadi elakkan marah dengan emosi. Kalau kita rasa kita sedang dalam keadaan yang tidak tenteram, jauhkan diri daripada anak-anak. Takut kita marah luar daripada batas."}, {"text_idx": "#000019", "text": "Bila perasaan kita dah tenang balik, baru datang semula dekat anak tadi. Pegang mereka dan tegurlah dengan kata-kata yang paling lembut dan sesuai. Dari hati."}, {"text_idx": "#000021", "text": "Seperti menyatakan cinta, mesti dengan suara yang lembut dan ayat yang tersusun indah ye dak? Cewah."}, {"text_idx": "#000022", "text": "Firdaus Mokhtar,Banyak lagi nak kena belajar untuk jadi walid."}]